Den sidste træning inden kampen mod Villareal foregik både med hue og handsker. Vejrudsigten for i morgen siger at kampen mod Villa Real skal spilles i få graders varme, og det  er AaBerne glade for. - Vi ved jo godt at spanierne har en anden mentalitet. De vil helst spille i 20 graders varme, men det kommer de jo ikke til heroppe. Så det kan godt blive en ulempe for dem, siger Kasper Bøgelund. Målmand Karim Zaza supplerer: - På den anden side kan det jo godt være at de løber enden ud af bukserne for at holde varmen, men jeg håber da på at kulden bliver til vores fordel. I den første kamp mod Villareal i Spanien tabte AaB 6-3. Denne gang satser nordjyderne på at holde knap så meget åben hus i forsvaret. - Vi vil gerne lukke lidt mere af for dem. Seks mål er meget at lukke ind i en kamp, og så bliver det meget svært at vinde en kamp. Men man kan også sige at vi scorede tre mål i Spanien, og hvis vi gør det igen så tror jeg vi vinder, siger en selvsikker Kasper Risgaard.

Referat:
AaBs spillere håber på at det bliver rigtig råkoldt i morgen, når de skal spille Champions League kamp mod spanske Villareal. Holdet tror på at små grader er til deres fordel.